
Spiral
Generel information
Spiraloplægning kræver henvisning fra din egen læge. Den kan også lægges i forlængelse af en abort. 
Spiraler oplægges bedst indenfor 10 dage efter, at din menstruation er begyndt. Herved mindskes de typiske pletblødninger, der kommer i starten og spiralen er nemmere at lægge pga. at livmodermunden er åben. Den kan dog anlægges på et vilkårligt tidspunkt af cyklus, forudsat du ikke er gravid. 
Husk at oplyse datoen for starten af din menstruation, når du bestiller tid. 

Forberedelse 
Klamydiatest: Er du under 30 år, har skiftende partnere eller på anden måde er i risiko for kønssygdomme, bør der foreligge en negativ klamydiatest inden spiralen lægges op. Er du monogam (én fast partner) kan klamydiatesten nogle gange tages ved spiraloplægning. 
Smerter: Man kan af og til opleve menstruationslignende smerter efter oplægning af en spiral. Du kan derfor med fordel tage  2 stk 500 mg Paracetamol (Panodil, Pinex og lignende) og 2 stk 200 mg Ibuprofen (Ibumetin/Ipren) 1 time før, du skal have oplagt spiralen. Dette er især vigtigt, hvis du ikke tidligere har født børn. 

Oplægning af spiral
Smerter: Livmoderen er en muskel, der laver sammentrækninger under spiraloplægning. Nogle vil opleve det som forbigående smerte/menstruationslignende krampe. Du bliver tilbudt en effektiv lokalbedøvelse. Har du tidligere oplevet allergisk reaktion ved dette, bedes du give besked herom.
Når spiralen er lagt laves ny ultralydsscanning for at tjekke korrekt placering.
Risiko: Ved anlæggelse er der en lille infektionsrisiko og risiko for at den fejlplaceres. Ved mistanke om graviditet på en spiral er det vigtigt at tage en graviditetstest, og er den positiv, da søge læge.

Efter oplægning af spiral
Imens livmoderen vænner sig til spiralen, er det almindeligt at opleve menstruationslignende kramper. Det sker i dagene efter oplægningen. Du må gerne tage smertestillende medicin, f.eks. 2 stk 500 mg Paracetamol 4 gange om dagen og / eller 2 stk 200 mg Ibuprofen 3 gange om dagen. Får du feber og smerter, skal du søge læge/kontakte os.
I 1 uge efter oplægningen bør du undgå tampon, svømning, havbad, samleje uden kondom og lignende. For en sikkerheds skyld frarådes spabad i 2 uger. Dette for at forebygge infektion.







Kontrol
Anvender du ikke spiral i forvejen, anbefaler vi en kontrol med ultralyd og samtale efter 3 måneder. 

Hvilken spiral skal jeg vælge?

Kobberspiraler indeholder ikke hormon og påvirker ikke din cyklus. Det befrugtede æg sætter sig ikke fast i livmoderhulen og skylles ud med menstruationen. Man kan opleve en mere kraftig og mere smertefuld menstruation. 

Hormonspiraler (https://min.medicin.dk/Artikler/Artikel/341) virker ved at hindre ægløsning, mindske tykkelsen af slimhinden i livmoderhulen og gøre sekretet i livmoderhalsen uigennemtrængelig for sæd. Des kraftigere spiral, des større effekt. 
Der er 3 styrker: 3, 5 og 8 år. 
Styrken af menstruationerne mindskes og nogle bløder slet ikke. Menstruationssmerterne mindskes hos mange. Langt de fleste tåler spiralen godt, men der kan være bivirkninger. Blødningsforstyrrelser ses ofte de første 3-6 måneder. Nogle men langt fra alle oplever smerter, cyster, uren hud, udflåd, oppustethed, hovedpine, nedsat sexlyst, påvirket humør med videre. De fleste bivirkninger aftager med tiden, men vi er opmærksomme på det ved kontrollen.

Priser på spiraler	
Kobberspiral: ca. 350 Kr.  Købes i håndkøb på apoteket
Hormonspiral: ca. 1000-1200 Kr. – Kræver recept.

Betaling
Spiralen kan medbringes hvis man er sikker på hvilken type man skal have.
Ellers har klinikken i samarbejde med apoteket spiraler liggende. De betales på dagen med
mobile pay efter undersøgelsen, men inden klinikken forlades.  




2 typer spiraler:

Kobber-spiral 
T-formet. Består af et plastikskelet og en kobbertråd, der gør, at sædcellerne får nedsat bevægelighed, og miljøet i livmoderhulen umuliggør at et befrugtet æg sætter sig fast. Det er bedst at oplægge spiralen fra 1. – 12. menstruationsdag. Kobberspiralen beskytter mod graviditet straks og virker i 5-8 år. Sikkerheden er ca. 99,2 % (0,8 kvinder /100 kvinder med kobberspiral bliver gravide inden for 1 år).
Kobberspiralen kan give bivirkninger i form af kraftigere og lidt længerevarende blødninger samt flere menstruationssmerter. 
Kan anvendes som nødprævention.

Hormonspiral
T-formet. Består af et plastikskelet med hormonet gestagen. 
Hormonet gør slimhinden i livmoderen tynd, så et eventuelt befrugtet æg ikke kan sætte sig fast. Sekretet i livmoderhalsen påvirkes, så sædcellerne har svært ved at trænge ind i livmoderen. Afhængig af type hæmmes ægløsning. Sikkerheden er ca. 99,8 % (0,2 kvinder / 100 kvinder med hormonspiral bliver gravide på et år).
Det er bedst at oplægge spiralen fra 1. – 10. menstruationsdag. 
Bivirkningerne er typisk daglige pletblødninger de første måneder. Gradvis bliver pletblødningerne færre og menstruationerne mindre. Der er fuld effekt efter 6 måneder. Hos ca. 20-25 % ophører menstruationerne. Hormonspiralen kan sidde 3-8 år afhængigt af  mærke. Nogle oplever akne, påvirkning af humør og sexlyst, lidt vægtøgning, brystspændinger og hovedpine, der som regel går over efter nogen tid. 

Link med mere information om hormonspiralerne: 
Jaydess: https://min.medicin.dk/Medicin/Praeparater/7314
Kyleena: https://min.medicin.dk/Medicin/Praeparater/8270
Mirena: https://min.medicin.dk/Medicin/Praeparater/1606



